Construción e instalacións da vivenda

- Construción e instalacións da vivenda
- 1. Introdución
  - 1.1 Descrición da unidade didáctica
  - 1.2 Coñecementos previos
  - 1.3 Obxectivos
- 2. Secuencia de contidos e actividades
  - 2.1 O proxecto de construción
    - 2.1.1 Etapas do proxecto
    - 2.1.2 Condicionantes do proxecto de construción
    - 2.1.3 Elementos do proxecto de construción
  - 2.2 Normativa de habitabilidade
  - 2.3 As instalacións da vivenda
    - 2.3.1 Instalación eléctrica
      - 2.3.1.1 Instalación eléctrica da vivenda.
    - 2.3.2 Instalacións de fontanaría e saneamento
    - 2.3.3 Instalacións de climatización
    - 2.3.4 Outras instalacións
  - 2.4 Arquitectura bioclimática
- 3. Resumo de contidos
- 4. Exercicios de autoavaliación
- 5. Glosario
- 6. Bibliografía e recursos
- 7. Documentación para imprimir

« Anterior | Seguinte »

# 2.4 Arquitectura bioclimática

A finalidade da arquitectura bioclimática é a de alcanzar unha construción sustentable, é dicir, edificar con respecto polo medio conseguindo o máximo confort no interior da vivenda co mínimo gasto enerxético, de xeito natural, tendo en conta as condicións do contorno e o clima que soporta.

A maioría dos edificios que se constrúen na actualidade compensan o seu mal deseño bioclimático con grandes consumos enerxéticos en calefacción e aire acondicionado. Aínda que pareza paradoxal, a arquitectura tradicional galega respectaba en maior medida que a actual os principios da arquitectura bioclimática. Así, a elección da localización da vivenda, a súa orientación, os materiais utilizados na construción, o aproveitamento da radiación solar para calefactar as vivendas, o illamento térmico, etc., eran factores determinantes no deseño das vivendas e que na actualidade apenas se teñen en conta.

As galerías utilizadas na arquitectura galega tradicional son un exemplo de boa utilización da radiación solar para mellorar o confort térmico das vivendas | Nas zonas de forte insolación as casas están pintadas de branco, xa que esta cor reflicte máis a radiación solar

### Aspectos para ter en conta

Os aspectos máis importantes que debe ter en conta unha arquitectura bioclimática son os seguintes:

- Elixir unha boa localización da vivenda en función da climatoloxía e da orografía do terreo, cunha orientación adecuada e unha distribución que favorezan a iluminación natural das estancias de día, o aproveitamento óptimo da radiación solar e, nas zonas de forte insolación, a refrixeración natural da vivenda por correntes de aire.

A este respecto, existen algunhas solucións que se poden adoptar como as seguintes:

- Utilizar o efecto invernadoiro que se produce nas galerías e terrazas acristaladas para captar a enerxía solar, e distribuíla ao resto da vivenda.

- Utilizar parasoles para evitar unha excesiva insolación do interior da vivenda en épocas de forte radiación solar.

- Empregar sistemas como as cubertas invertidas ou ecolóxicas para reducir a calor que recibe a vivenda a través da cuberta.

  Sección de cuberta invertida

- Empregar os materiais adecuados para illar termicamente a vivenda do exterior e do solo, evitando perdas de calor innecesarias e utilizando coresescuras, que absorben mellor a radiación solar, ou cores claras que a reflicten, en función das necesidades e do clima.

- Reducir oimpacto ambientaltodo o posible utilizando a tipoloxía de vivendas e os materiais predominantes nos contorno, en harmonía con el e procurando a súa integración ambiental, de acordo coa paisaxe natural ou urbana onde se insiran.

### Actividades propostas

S38. Indique algunhas solucións construtivas propias da arquitectura tradicional galega nas que se aprecie a súa adaptación ás características climáticas das distintas zonas de Galicia.

### Retroalimentación

- Algunhas solucións da arquitectura tradicional galega son a utilización de galerías para aproveitar a radiación solar e mellorar o confort térmico das vivendas, o emprego de muros de pedra de moito grosor que proporcionan un grande illamento térmico, o uso de ventás de pequeno tamaño para reducir as perdas de calor nas épocas de frío, a utilización de materiais de cores escuras que absorben mellor a radiación solar, a construción de corredores exteriores on parasoles que evitan a entrada dos raios solares ao interior da vivenda nas zonas de Galicia cunha forte insolación, etc.

S39. Explique razoadamente a importancia dos materiais e das cores exteriores na construción dunha vivenda bioclimática.

### Retroalimentación

- Os materiais e as cores utilizadas nos muros de pechamento das vivendas teñen unha grande importancia no seu illamento térmico.
- O máis importante para un bo illamento térmico é a utilización dos materiais adecuados, termicamente illantes ou de grande inercia térmica, como a madeira ou a pedra, e de solucións construtivas que favorezan o illamento como o uso de materiais illantes que impidan a perda de calor a través dos elementos construtivos do pechamento (muros, forxados, soleira...), ou que aproveiten a radiación solar (galerías, soportais acristalados...), etc.
- Nos paramentos exteriores das vivendas situadas en zonas de clima frío convén utilizar materiais de coresescuras, xa que absorben mellor a radiación solar que os de cores claras, entanto que nas zonas de clima máis cálido é preferible a utilización de cores claras.

S40. Observe o esquema da vivenda bioclimática e indique as diferenzas que aprecia durante o verán e durante o inverno, así como as diferenzas entre as fachadas norte e sur.

### Retroalimentación

- Durante o inverno os raios solares teñen maior inclinación, polo que nas fachadas orientadas cara ao sol se debe prever a construción de ocos grandes polos que poidan penetrar ata o interior das vivendas, contribuíndo así á súa calefacción. Sen embargo durante o verán é preciso construír ou instalar nestas fachadas sistemas que eviten a insolación excesiva das vivendas (aleiros, corredores, parasoles, etc.). En xeral todas as dependencias deben dispor de luz natural para evitar o uso de luz artificial durante o día.
- As estancias de día das vivendas (estar, cociña, comedor, baños) deben estar orientadas cara ao sur para aproveitar a enerxía da radiación solar, mentres que as dependencias orientadas cara ao norte poden servir para albergar o resto das dependencias (dormitorios, garaxes, rochos, cuartos de instalacións, etc.).

Licenciado baixo a Licenza Creative Commons Recoñecemento Non-comercial Compartir igual 3.0

« Anterior | Seguinte »