Máquinas e proxectos técnicos

- Máquinas e proxectos técnicos
- 1. Introdución
  - 1.1 Descrición da unidade didáctica
  - 1.2 Coñecementos previos
  - 1.3 Obxectivos
- 2. Secuencia de contidos e actividades
  - 2.1 Tipos de mecanismos
    - 2.1.1 Mecanismos simples de transmisión
    - 2.1.2 Mecanismos complexos de transmisión
    - 2.1.3 Mecanismos de transformación
    - 2.1.4 Mecanismos de variación da velocidade. Cálculo da relación de transmisión
  - 2.2 As máquinas simples en aparellos de uso cotián
  - 2.3 Deseño de maquetas de máquinas e mecanismos de transmisión e transformación de movementos
  - 2.4 Motores térmicos e eléctricos
    - 2.4.1 Motores térmicos
    - 2.4.2 Motores eléctricos
  - 2.5 Desenvolvemento de proxectos técnicos
  - 2.6 Xeitos de organización do traballo na empresa. Produción en serie
    - 2.6.1 As empresas
    - 2.6.2 A produción de bens
    - 2.6.3 Sistemas de control de calidade na fabricación de produtos industriais
  - 2.7 Normalización nos produtos industriais
    - 2.7.1 ﻿Normalización e certificación
- 3. Resumo de contidos
- 4. Actividades complementarias
- 5. Exercicios de autoavaliación
- 6. Solucionario
  - 6.1. Solucións das actividades propostas
  - 6.2. Solucións das actividades complementarias
  - 6.3. Solucións dos exercicios de autoavaliación
- 7 . Glosario
- 8. Bibliografía e recursos
- 9. Documentación para imprimir

« Anterior | Seguinte »

# 2.3 Deseño de maquetas de máquinas e mecanismos de transmisión e transformación de movementos

Unha maqueta é a reprodución física a escala, en tres dimensións e, polo xeral, en tamaño reducido, de algo real ou ficticio.

O deseño de maquetas para a súa posterior construción esixe definir varios parámetros: obxecto para construír e a súa finalidade; materiais de construción e ferramentas utilizadas; deseño da maqueta e, finalmente, construción.

- Definición do obxecto. Cómpre inicialmente definirmos o tipo de obxecto que imos construír e con que finalidade. Nesta unidade construiríanse mecanismos simples, como poleas ou engrenaxes, que puidesen funcionar e que servisen de complemento ao desenvolvemento teórico da unidade.
- Materiais e ferramentas.

– Para o deseño do obxecto necesítase, dependendo do grao de precisión que se busque: papel cuadriculado ou milimetrado, material de debuxo (compás, lapis, etc.) e instrumentos de medida (regra, transportador, etc.) ou de precisión (calibre, micrómetro, etc.).

– Para a construción empréganse materiais e ferramentas de doada adquisición e fácil manexo, por exemplo, cartolina, cartón ou contrachapado como materiais, e cravos, cola ou serra de marquetaría como ferramentas.

- Deseño: antes de empezar a construír débese de especificar claramente como vai ser o obxecto producido. Isto implica realizar un debuxo técnico normalizado do obxecto. Normalizado significa isto:

– O debuxo farase mediante algún dos sistemas de representación: sistema diédrico, baseado en proxeccións perpendiculares aos planos dun diedro ortogonal; perspectiva cabaleira, na que se mantén un plano de proxección do diédrico e se xira o eixe perpendicular a el para obter as profundidades; perspectiva isométrica, na que os eixes se proxectan de tal xeito que formen entre si o mesmo ángulo (120º) e se modifican todas as liñas consonte isto.

– Empregarase un conxunto de normas e de signos estandarizado para debuxar e pór as medidas do obxecto (cotas).

– Especificarase a escala utilizada. Escala é a proporción establecida entre o tamaño real do obxecto e o tamaño debuxado. Depende das medidas do obxecto representado e do papel, e do grao de detalle que deba ter o debuxo.

- Construción: procurarase respectar ao máximo o deseño da maqueta, coidando a precisión e o acabamento das pezas. Débese traballar nun ambiente axeitado e tomando as precaucións debidas ao uso de ferramentas (tomas de corrente, ferramentas cortantes, etc.). Terase en conta se, polo uso, as pezas deben de ser repostas por outras.

### Actividade práctica

Construír engrenaxes.

Pódense atopar instrucións de construción de mecanismos simples en libros de texto de Tecnoloxía de 2º de ESO e en internet. A modo de exemplo proponse o seguinte: Materiais: aglomerado, compás, transportador, lapis, serra e lima. No aglomerado debuxar a roda dentada usando o compás. Para iso debúxanse dúas circunferencias concéntricas de onde se obtén a lonxitude dos dentes. Co transportador medimos graos de circunferencia e obtemos a anchura dos dentes. Cortar segundo o debuxo obtido cunha serra de marquetaría. Limar os dentes para que queden uniformes. Facendo varios engrenaxes de distintos diámetros podemos observar o funcionamento deste mecanismo simple.

« Anterior | Seguinte »