Construción e instalacións da vivenda

- Construción e instalacións da vivenda
- 1. Introdución
  - 1.1 Descrición da unidade didáctica
  - 1.2 Coñecementos previos
  - 1.3 Obxectivos
- 2. Secuencia de contidos e actividades
  - 2.1 O proxecto de construción
    - 2.1.1 Etapas do proxecto
    - 2.1.2 Condicionantes do proxecto de construción
    - 2.1.3 Elementos do proxecto de construción
  - 2.2 Normativa de habitabilidade
  - 2.3 As instalacións da vivenda
    - 2.3.1 Instalación eléctrica
      - 2.3.1.1 Instalación eléctrica da vivenda.
    - 2.3.2 Instalacións de fontanaría e saneamento
    - 2.3.3 Instalacións de climatización
    - 2.3.4 Outras instalacións
  - 2.4 Arquitectura bioclimática
- 3. Resumo de contidos
- 4. Exercicios de autoavaliación
- 5. Glosario
- 6. Bibliografía e recursos
- 7. Documentación para imprimir

« Anterior | Seguinte »

# 3. Resumo de contidos

### O proxecto de construción

- A elaboración do proxecto construtivo dun edificio consta de tres etapas: imaxinativa, gráfica e documental.

- Os principais condicionantes á hora de elaborar o proxecto construtivo dunha vivenda son: as necesidades do promotor, a normativa urbanística, a forma, dimensións e características do terreo, a resistencia, composición e humidade do solo, o risco sísmico, etc.

- O proxecto construtivo consta dos seguintes documentos: memoria (descritiva, construtiva, cumprimento do CTE), planos, prego de condicións, medicións e orzamento.

### Normativa de habitabilidade

Ten a finalidade de mellorar o deseño, a calidade e a funcionalidade das vivendas, e está recollida nas normas do hábitat galego. Esta normativa establece as superficie mínimas das pezas das vivendas e doutras partes dos edificios, a accesibilidade e os espazos complementarios ás vivendas tales como garaxes, rochos e espazos comúns.

### Instalación de electricidade

- Unha instalación eléctrica está constituída por un varios circuítos eléctricos que constan como mínimo dos seguintes elementos: xerador, condutores da corrente, interruptor e un ou varios receptores, podendo existir ademais instrumentos de medida e control.

- Existen dous tipos básicos de circuítos eléctricos: en serie e en paralelo.

- Lei de Ohm: relaciona as tres principais magnitudes da corrente eléctrica: intensidade, que se mide en amperes (A); diferenza de potencial, voltaxe ou tensión, que se mide en volts (V); e resistencia, que se mide en ohms (Ω). Vén dada polas expresións:

- A resistencia eléctrica dun condutor depende da lonxitude, da sección e do tipo de material de que está constituído.

- A enerxía consumida nun circuíto eléctrico vén dada polas seguintes fórmulas:

W = V · I · t = R · I2 . t

- A potencia eléctrica é a enerxía producida por un xerador, transferida ou consumida por un receptor na unidade de tempo e mídese en watts (W) ou en quilowatts (kW):

- Efecto Joule: ao pasar a corrente eléctrica a través dun condutor unha parte da enerxía eléctrica transfórmase en calorífica. A calor producida obtense a partir das fórmulas:

Q = 0,24 · V · I · t = 0,24 · R · I2 · t

- As instalacións eléctricas domésticas constan, como mínimo, dos seguintes elementos:

- Interruptor de control de potencia (ICP).

- Interruptor xeral automático (IGA).

- Interruptor diferencial (ID).

- Pequenos interruptores automáticos (PIA) en cada circuíto: cociña, calefacción, etc.

### Instalación de fontanaría

- Serve para abastecer as vivendas de auga de consumo e distribuíla ás dependencias. A produción de auga quente pode ser por caldeiras eléctricas, a gas, a gasóleo, etc., ou por paneis solares.

- Os edificios de vivendas de nova construción deben dispor dun sistema de produción de auga quente baseado en enerxías alternativas. O máis utilizado é o de enerxía solar térmica, que serve tamén para alimentar circuítos de calefacción, piscinas, etc.

### Instalación de saneamento

- Serve para evacuar as augas residuais producidas nas vivendas ata a rede xeral de sumidoiros para a súa depuración.

- Os edificios de vivendas de nova construción deben contar cun sistema de recollida, almacenaxe e depuración da auga de chuvia e das augas grises de lavabos e duchas, para a súa posterior reutilización doméstica en inodoros, rega de xardíns, etc.

### Instalacións de climatización

- Teñen a finalidade é a de conseguir o confort térmico da vivenda, quentando en inverno e refrixerando no verán.

- Toda instalación de calefacción consta dos seguintes elementos: xerador de calor, circuíto de distribución, emisores de calor e elementos de seguridade, regulación e control (válvulas de seguridade, termóstatos, termómetros, etc.).

- Os xeradores de calor poden ser caldeiras eléctricas, a gas, gasóleo..., radiadores, bombas de calor, etc.

- Pola disposición dos emisores existen dous tipos básicos de circuítos de calefacción: en serie e en paralelo.

- Segundo o tipo de emisores a calefacción pode ser por calefacción directa (calefactores), por radiación (radiadores, fío radiante), ou mediante bombas de calor, que serven tanto para calefactar como para refrixerar.

- Para reducir o consumo de enerxía na calefacción é preciso un bo illamento térmico dos elementos en contacto co ambiente exterior: muros de pechamento, cubertas, forxados, soleiras, ventás, etc. Os materiais máis utilizados no illamento térmico son o poliestireno extruído (porexpán), a la de rocha, a espuma de poliuretano e a fibra de vidro.

### Outras instalacións

- Outras instalacións das vivendas son as instalacións de gas, interfonía (porteiro automático ou videoporteiro), telecomunicacións e domótica (control intelixente).

### Arquitectura bioclimática

- A súa finalidade é a de realizar construcións sustentables, con respecto polo medio, conseguindo o máximo confort co mínimo gasto enerxético, de xeito natural, tendo en conta as condicións climáticas e físicas do contorno.

- Os aspectos principais para ter en conta na arquitectura bioclimática son os seguintes:

- Localizar e orientar axeitadamente a vivenda en función da climatoloxía e da orografía do terreo.

- Distribuír as pezas para favorecer o aproveitamento da radiación solar e a refrixeración natural da vivenda.

- Utilizar cubertas invertidas ou ecolóxicas para reducir a calor recibida pola vivenda.

- Optimizar o illamento térmico da vivenda.

- Xeración de electricidade mediante paneis solares fotovoltaicos.

- Aproveitar ao máximo as enerxías renovables para a produción de auga quente sanitaria, calefacción, electricidade, etc.

- Reciclar para outros usos a auga de chuvia e as augas grises producidas na vivenda.

- Reducir o impacto ambiental da construción utilizando tipoloxías e materiais predominantes no contorno, procurando a súa mellor integración ambiental.

Licenciado baixo a Licenza Creative Commons Recoñecemento Non-comercial Compartir igual 3.0

« Anterior | Seguinte »