Construción e instalacións da vivenda

- Construción e instalacións da vivenda
- 1. Introdución
  - 1.1 Descrición da unidade didáctica
  - 1.2 Coñecementos previos
  - 1.3 Obxectivos
- 2. Secuencia de contidos e actividades
  - 2.1 O proxecto de construción
    - 2.1.1 Etapas do proxecto
    - 2.1.2 Condicionantes do proxecto de construción
    - 2.1.3 Elementos do proxecto de construción
  - 2.2 Normativa de habitabilidade
  - 2.3 As instalacións da vivenda
    - 2.3.1 Instalación eléctrica
      - 2.3.1.1 Instalación eléctrica da vivenda.
    - 2.3.2 Instalacións de fontanaría e saneamento
    - 2.3.3 Instalacións de climatización
    - 2.3.4 Outras instalacións
  - 2.4 Arquitectura bioclimática
- 3. Resumo de contidos
- 4. Exercicios de autoavaliación
- 5. Glosario
- 6. Bibliografía e recursos
- 7. Documentación para imprimir

« Anterior | Seguinte »

# 2.2 Normativa de habitabilidade

Para o deseño dunha vivenda de nova construción cómpre ter en conta sobre todo as normas do hábitat galego. Esta normativa pretende mellorar o deseño, a calidade e a funcionalidade das vivendas, tendo en conta novos conceptos aplicados á construción, como a sustentabilidade, a reciclaxe, o aforro de enerxía ou o asolamento, relacionados coa preocupación polo coidado do medio e da natureza.

Establécense tamén nesta normativa as superficies mínimas das pezas da vivenda, mellorando a súa accesibilidade para que no futuro se poidan adaptar ás necesidades das persoas discapacitadas e recuperando antigas tipoloxías típicas galegas, como por exemplo a cociña-comedor.

Tamén se regula o uso dos espazos complementarios das vivendas, como son os garaxes e os rochos, e, no caso de edificacións colectivas, os espazos comúns para o desenvolvemento de actividades comunitarias.

Entre as principais novidades que establecen estas normas cómpre salientar as seguintes:

- Increméntase a superficie mínima das vivendas dun dormitorio, pasando dos 26 m2 útiles actuais aos 40 m2 que deberán ter a partir de agora.

- As novas vivendas soamente poderán ter un dormitorio interior, o resto deberán ser exteriores e a súa superficie mínima será de 8 m2 útiles se son individuais, e de 10 m2 se son dobres.

- Os corredores terán unha largura libre mínima entre paramentos de 1 m para permitir o paso dunha cadeira de rodas, e deberá contar con espazo para acceder e xirar polo menos dentro dun cuarto de baño da vivenda.

  Corredor | Cuarto de baño obrigatorio

- A altura libre mínima entre solo e teito será de 2,60 m, e poderá reducirse a 2,40 m en vestíbulos, corredores e baños.

- A largura libre mínima de portas de paso é 0,80 m e a altura libre mínima de 2,10 m.

- As vivendas disporán dun espazo para almacenaxe xeral, cunha superficie en planta de 0,60 m2 por ocupante e unha altura mínima de 2,20 m.

- En caso de que calquera percorrido interior no edificio supoña subir ou baixar un desnivel de máis de 10,75 m, é obrigatoria a instalación dun ascensor por cada 20 vivendas. De non estar obrigados a instalalo deberán deixar un espazo previsto para o colocar no futuro.

- As promocións de máis de 50 vivendas disporán de espazos comunitarios de usos múltiples, cunha superficie útil mínima de 1 m2 por vivenda. Tamén deberá existir un recinto para a almacenaxe dos residuos sólidos que se poidan xerar nas vivendas do edificio.

- Cando existan medianeiras permanentes vistas, estas disporán dun tratamento acorde co deseño do resto das fachadas do edificio. Así mesmo, será obrigatorio rematar os locais en planta baixa destinados a uso comercial.

- Para aproveitar mellor a luz natural o patio interior das vivendas deberá ter unha superficie mínima de 16 m2, fronte aos 7 m2 actuais.

- Os rochos ou espazos de almacenaxe anexos e independentes ás vivendas situados no propio edificio deberán ter unha superficie útil mínima de 6 m2.

- A lonxitude libre mínima de cada praza de aparcadoiro será de 4,70 m e a súa largura libre mínima de 2,40 m, cunha altura libre mínima de 2,20 m. Todas as prazas deberán permitir o acceso directo e a capacidade de manobra.

- Todos os edificios presentarán polo menos unha praza de aparcadoiro adaptada para o uso de discapacitados e unha praza máis adaptada por cada 33 prazas de aparcadoiro.

- Para favorecer a iluminación natural das vivendas a distancia mínima entre edificios establécese en 18 m. A largura mínima das beirarrúas será de 3 m.

## Actividades propostas

S3. Consulte o plano de distribución do piso que aparece máis arriba e que está reproducida a escala 1:100.

- - Mida o longo e a largura de cada estancia e comprobe superficie de cada unha.
  - Utilizando a escala efectúe outra distribución da moblaxe en cada dependencia, mesmo utilizando mobles doutras medidas, e compare o resultado obtido co que aparece no plano actual. Cre que é posible realizar algunha mellora

### Retroalimentación

- - Resposta persoal

S4. Consulte a normativa de habitabilidade para vivendas de nova construción e conteste ás seguintes cuestións sobre ela:

- - Largura mínima dos corredores.
  - Altura libre mínima entre o solo e o teito.
  - É a mesma en todas as dependencias da vivenda?

### Retroalimentación

Largura mínima dos corredores. Altura libre mínima entre o solo e o teito. É a mesma en todas as dependencias da vivenda? | Largura mínima dos corredores: 1 m. / Altura libre mínima entre solo e teito: 2,60 m. En vestíbulos, corredores e cuartos de baño pode ser de 2,40 m.

Licenciado baixo a Licenza Creative Commons Recoñecemento Non-comercial Compartir igual 3.0

« Anterior | Seguinte »