Máquinas e proxectos técnicos

- Máquinas e proxectos técnicos
- 1. Introdución
  - 1.1 Descrición da unidade didáctica
  - 1.2 Coñecementos previos
  - 1.3 Obxectivos
- 2. Secuencia de contidos e actividades
  - 2.1 Tipos de mecanismos
    - 2.1.1 Mecanismos simples de transmisión
    - 2.1.2 Mecanismos complexos de transmisión
    - 2.1.3 Mecanismos de transformación
    - 2.1.4 Mecanismos de variación da velocidade. Cálculo da relación de transmisión
  - 2.2 As máquinas simples en aparellos de uso cotián
  - 2.3 Deseño de maquetas de máquinas e mecanismos de transmisión e transformación de movementos
  - 2.4 Motores térmicos e eléctricos
    - 2.4.1 Motores térmicos
    - 2.4.2 Motores eléctricos
  - 2.5 Desenvolvemento de proxectos técnicos
  - 2.6 Xeitos de organización do traballo na empresa. Produción en serie
    - 2.6.1 As empresas
    - 2.6.2 A produción de bens
    - 2.6.3 Sistemas de control de calidade na fabricación de produtos industriais
  - 2.7 Normalización nos produtos industriais
    - 2.7.1 ﻿Normalización e certificación
- 3. Resumo de contidos
- 4. Actividades complementarias
- 5. Exercicios de autoavaliación
- 6. Solucionario
  - 6.1. Solucións das actividades propostas
  - 6.2. Solucións das actividades complementarias
  - 6.3. Solucións dos exercicios de autoavaliación
- 7 . Glosario
- 8. Bibliografía e recursos
- 9. Documentación para imprimir

« Anterior | Seguinte »

# 2.4.1 Motores térmicos

Os motores térmicos son máquinas que converten a enerxía térmica, proporcionada por un combustible (gasolina, carbón, gas, etc.), en enerxía mecánica.

Tipos de motores térmicos

Segundo o modo en que se leve acabo a combustión, os motores térmicos clasifícanse en:

- Motores de combustión externa. O combustible quéimase nunha caldeira. A calor producida transmítese a un fluído intermedio (xeralmente vapor de auga) que actúa sobre un mecanismo, de tal maneira que converte a enerxía térmica en enerxía mecánica producindo un traballo. A máquina de vapor e a turbina de vapor son exemplos de motores de combustión externa.
- Motores de combustión interna. O combustible quéimase nunha cámara. Os gases xerados actúan sobre un mecanismo máis eficiente que no caso anterior, converténdose así a enerxía térmica en mecánica. O motor de explosión, o motor diésel e o turborreactor son exemplos de motores de combustión interna.

A máquina de vapor

Máquina de vapor
A súa invención propiciou desde mediados do século XVIII a Revolución Industrial, empregándose como elemento motriz na industria e nos vehículos (como é o caso dos barcos de paletas). Por iso se considera un dos maiores logros da tecnoloxía.
| No interior do recipiente pechado da caldeira quéntase auga mediante algún combustible. O vapor xerado envíase cara a un mecanismo ou motor formado por un cilindro oco cun pistón ou émbolo interior perfectamente axustado. O vapor exerce presión sobre o pistón e pono en movemento orixinando algún tipo de enerxía mecánica (como a de xiro dunha biela representada na ilustración).

Turbina de vapor

Turbina de vapor
Unha aplicación da produción de vapor é a turbina de vapor. Inventada a finais do século XIX para producir electricidade, hoxe úsase para mover os xeradores das centrais termoeléctricas e nucleares, ou para buques e locomotoras de gran potencia.
| A entrada de vapor de auga a alta presión fai mover un rotor, é dicir, un conxunto de palas situadas ao longo dun eixe. O diámetro das palas aumenta cara á saída do vapor, de xeito que este se vai expandindo e perdendo presión á medida que avanza.

Motor de explosión

Motor de explosión
O motor de combustión interna máis coñecido é o de explosión de catro tempos, que funciona cunha mestura de gasolina vaporizada e aire. Usado en vehículos lixeiros e veloces, ten mellor relación entre tamaño e potencia que os motores de vapor.
| O seu funcionamento dáse en catro etapas: § 1º tempo: a válvula de admisión ábrese e a mestura entra no motor. Coa presión o pistón descende. § 2º tempo: o pistón ascende empurrado pola biela e comprime ao máximo a mestura. § 3º tempo: a mestura explota polo acendido dunha buxía e empurra o pistón cara a abaixo. Este transmítelle o movemento á biela. § 4º tempo: o pistón ascende de novo empurrado pola biela. Ábrese a válvula de escape e os gases da combustión saen ao exterior.

Motor diésel

Motor diésel
Variante do motor de explosión axeitada, por tamaño e robustez, para vehículos pesados (locomotoras diésel). O funcionamento é similar ao motor de explosión, pero o acendido dos gases non se xera pola chispa da buxía, senón por compresión.
| O aire que entra pola válvula de admisión é comprimido ao subir o pistón, aumentando a súa temperatura. Entón inxéctase o combustible, que, en contacto co aire, se inflama directamente. Como no caso dos motores de explosión hai motores diésel de catro e de dous tempos. O combustible empregado é o gasóleo.

Turborreactor

Turborreactor
Usado fundamentalmente en avións, está baseado no principio de acción e reacción. A acción conséguese proxectando fóra do motor e a gran velocidade, os gases da combustión. Isto provoca a reacción, o movemento do avión en sentido contrario.
| O aire entra no motor impulsado por unha hélice que o dirixe cara a un compresor. Este é un conxunto de paletas cuxo diámetro diminúe ao avanzar o aire de forma que se comprime. O aire comprimido pasa a unha cámara de combustión onde se mestura co combustible (xeralmente queroseno) e se produce a combustión. A saída dos gases provoca, por unha banda, o movemento do avión por reacción e, por outra, acciona as turbinas que moven o compresor, e producen electricidade para o uso do aparello.

Actividade resolta

Cantas voltas se conseguen en cada ciclo completo dun motor de explosión de catro tempos? E nun motor de dous tempos?

Solución | Nun motor de catro tempos dúas voltas e nun motor de dous tempos unha volta.

S17. Que tipo de mecanismo é a dínamo dunha bicicleta? Como é a conversión de enerxía producida?

### Retroalimentación

A dínamo é un tipo de xerador eléctrico. Converte enerxía mecánica (movemento das rodas) en eléctrica (luz da bici).

S18. Que función ten cada un dos seguintes elementos: cámara de combustión, condensador térmico, buxía, bobina, pistón e rotor.

### Retroalimentación

Cámara de combustión | Parte do motor de explosión onde se mestura o combustible e o aire a presión para posteriormente entrar en combustión.
Condensador térmico | É un intercambiador de calor entre fluídos, de modo que entanto que un deles se arrefría pasando de gas líquido, o outro quece pasando de líquido a gas.
Buxía | Aparello para acender mediante chispas o combustible nos motores de explosión.
Bobina | Cilindro oco de material condutor, normalmente arame ou fío de cobre esmaltado, que é o compoñente pasivo dun circuíto el éctrico.
Pistón | Peza cilíndrica ou en forma de disco axustada no interior doutra, na que se despraza con movementos alternativos, arriba e abaixo, para transmitir a presión da mestura de gasolina vaporizada e auga.
Rotor | É a parte xiratoria dun motor ou dun xerador eléctrico.

« Anterior | Seguinte »